Interview (novinárstvo)

Interview alebo rozhovor je žáner, ktorý sprostredkúva informáciu o fakte, ktorým je istá udalosť alebo istý jav a zároveň sprostredkúva informáciu o osobe, ktorá na základe otázok o daných udalostiach a javoch vypovedá. Komunikované informácie pritom môžu byť vyvážené, alebo sa v závislosti od zámeru môže posilniť jedna, alebo druhá zložka.

Druhy interview 
 klasické: obsahujú vernú reprodukciu otázok a odpovedí bez dodatkov a komentujúcich viet
 spracované: v ktorom ide o voľnú reprodukciu myšlienok parafrázovaním s použitím citátov a komentujúcich poznámok 
 monologické: pri ktorom v konečnom znení odpadávajú otázky
 realizované rozpravou: pri ktorom obidvaja účastníci komunikačného aktu vystupujú ako rovnocenní partneri, t. j. obidvaja kladú otázky i odpovedajú
 reportážne: pri ktorom sa výpovede interviewovanej osoby dokresľujú opisom prostredia a situácie, v ktorej sa interview uskutočňuje, prípadne portrétom osobnosti, s ktorou sa interview robí

Príklad 
 klasické interview aktualne.sk s Jánom Slotom 
Myslíte si teda, že sa vedenie SNS snaží kauzami niekto rozložiť, tak aby ste sa rozišli ako už raz minulosti?

- Nie, snažia sa stranu zdiskreditovať ako celok.

A kto by sa o to mal snažiť?

- Národniari sú červeným súknom pre všetkých. Národné sily sú aj v europarlamente nechceným dieťaťom. A možno chce niekto prekryť iné kauzy a krízu našimi kauzami. Zdá sa mi to veľmi čudné. Tých náhod a indícii z toho vyplývajúcich je zrazu trochu veľa.

 spracované interview týždenníka .týždeň s Peteom Samprasom
Legendárny Pete Sampras je vo svojich 37. rokoch už šesť rokov na dôchodku. Zvláštny pocit.
„Snažím sa stále niečo robiť. Máme s bratom Gusom rozbehnutých viacero projektov týkajúcich sa tenisu. Občas si aj zahrám, venujem sa golfu, cvičím. Byť iba doma s deťmi, to by som určite nevydržal", priznal sa. Dominikovi Hrbatému, ktorý sa budúci rok tiež chystá zavesiť kariéru na klinec, však mimo mikrofónov prezradil: „Tri-štyri roky na dôchodku a uvidíš, začneš sa nudiť.“ 
Možno aj preto si 14-násobný grandslamový víťaz po štyroch rokoch oddychu začal čas spestrovať exhibíciami.

 reportážne interview denníka SME s Martinom Višňovským (Chiki liki tu-A) 
„Na nás kričali pri skúškach z balkóna. Nedá sa tomu vyhnúť, špeciálne u nás, na Slovensku. Inokedy sme sa stretli s názormi: chlapci, je to skvelé, ale tu nehrajte. Každý sa tvári, že šance na hranie rockovej hudby sú, ale keď príde k rozhodujúcemu momentu, tak je všetko inak", hovorí SME v telefonickom rozhovore spevák, textár a basgitarista skupiny Martin Višňovský, ktorý tvorí skupinu spolu s Ľuboslavom Petruškom (gitara, klávesy), Tomášom Paľom (trombón) a Tomášom Višňovským (bicie, perkusie).

Rozsah 
Rozsah interview nie je stanovený.

Jazyk 
Po jazykovej stránke je interview príťažlivým žánrom, pretože umožňuje spájanie dvoch komunikantov s potenciálne odlišným vzťahom ku komunikovanej realite a navyše s vlastným personálnym štýlom a s vlastným idiolektom. Je syntakticky pestrý a jazykovo variabilný.

Vlastnosti 
Interview svojím charakterom zabezpečuje informačnú nasýtenosť i aktuálnosť. Z hľadiska pýtajúceho je často nositeľom pojmovosti a terminologickosti, u odpovedajúceho zase subjektívnosti i dynamickosti.

Referencie 

Žurnalistika